Rijeka, 12. travnja 2021.g.

**OBJAVA ZA MEDIJE**

**„OBRNI KOLO!“, ALI VIRTUALNO, UZ SUSJEDSTVO VRBNIK EPK**

**Kada se spomene Vrbnik, u misli se ušulja melodija stare pjesme o djevojkama iz grada nad morem. Naravno, Vrbnik je puno više od toga, a pokazat će to Vrbenčani u svom virtualnom programu „Obrni kolo!“ koji se od ponedjeljka 12. travnja do srijede 14. travnja 2021.g. održava u sklopu programa 27 susjedstava Europske prijestolnice kulture.**U skladu s trenutnim epidemiološkim mjerama program susjedstva Vrbnik EPK, jednog od 27 susjedstava Europske prijestolnice kulture, **održava se putem Facebook događaja** [**Obrni kolo!**](https://www.facebook.com/events/281959340093939/)na kojem se sadržaji postepeno objavljuju tijekom sva tri dana. Okosnicu programa čine glagoljaštvo, tradicijska glazba i umjetnost, a program uživo odgađa se do trenutka poboljšanja covid-19 okolnosti.

*- Program smo nazvali „Obrni kolo!“ jer kolo u našoj sredini ima višestruko značenje,* rekla je u najavi online programa dana susjedstva Vrbnik **Dina Valković**, članica tima susjedstva Vrbnik i članica Vrbničkog kulturnog društva Frankopan.

*– Glagoljsko kolo se nalazi na nekoliko različitih lokacija u Vrbniku i sastoji se od više kamenih oblutaka koji predstavljaju crtovlje za ispisivanje glagoljice, zatim je tu naš tradicionalni ples Vrbensko kolo koje je sastavni dio bilo kakvog veselja u Vrbniku i na kraju kolo kao simbol povezivanja, objedinjavanja i pokretanja. U našem smo kolu zavrtili i staro i novo i tradiciju i baštinu zajedno s nekim novim idejama i interpretacijama baštine i moram reći kako smo u realizaciju programa uključili sve generacij,e iako smo najviše okrenuti djeci i mladima. Sudjelovanjem u projektu Europske prijestolnice kulture upoznali smo i povezali se s timovima iz nekih drugih susjedstava i ostvarili s njima i neke suradnje te se nadam da ćemo nastaviti surađivati i u budućnosti,* kaže Valković.

**Ponedjeljak - dan za sopeni i kanet po vrbenski**

**Virtualni dani susjedstva Vrbnik EPK** [**Obrni kolo!**](https://www.facebook.com/events/281959340093939/) **u ponedjeljak 12. travnja započinju programom Pisek**, koji je posvećen bavljenju vrbničkom tradicijskom glazbom, no ovoga puta stopljenom i sa suvremenim glazbenim izričajima.Program je nazvan po dijelu *sopeli* - tradicionalnog puhačkog drvenog instrumenta koji mora biti, kažu znalci, natopljen vinom i dobrom voljom da bi se moglo svirati.   
Da to ogromno glazbeno blago koje su preuzeli od predaka ne bi palo u zaborav, predstavlja se knjiga ***„Obrni kolo! – sopeni i kanet po vrbenski“*** koja će za buduće generacije sačuvati notne zapise autohtonih vrbničkih instrumentalnih i vokalnih skladbi. Ova zbirka sopena i kanta koja se izvodi na području Vrbnika sadrži 26 zapisa za sopeli i 8 pjesama u dvoje (za ženske glasove), o čemu je više rekla **Sanja Polonijo**, direktorica Turističke zajednice Općine Vrbnik, nositelja inicijative susjedstva Vrbnik

*- Tradicijska glazba važan je dio naše kulturne baštine stoga smo jedan dio programa posvetili upravo tome. Želja nam je bila da u današnje vrijeme modernizacije i digitalizacije tradicijsku glazbu približimo prvenstveno djeci i mladima stoga smo u suradnji s KUD-om Frankopan i akademskim glazbenikom Nikolom Kovačićem pokrenuli školu sopnje i kanta koju je pohađalo 12 malih sopaca. U sklopu ovog djela programa koji smo nazvali Pisek izdana je i zbirka sopena i kanta, a sve s ciljem da se zabilježe pučke skladbe otoka Krka na način na koji su ih izvorno izvodili sopci i da se i na taj način zadrži tradicija ovoga kraja,* zaključila je Polonijo.

Naime, autor i urednik knjige i pratećeg CD-a je **Nikola Kovačić**, akademski glazbenik iz Rijeke i zaljubljenik u tradicijsku glazbu otoka Krka. Radi se o prvom predstavljanju knjige koja je izdana krajem 2020. godine u 500 primjeraka, a nastala je u suradnji s Turističkom zajednicom Općine Vrbnik u čijem se uredu može i nabaviti.   
Željka Kovačić napravila je grafičko rješenje i pripremu, članica tima susjedstva Vrbnik i VKD-a Frankopan Dina Valković napisala je uvodni dio, a prof. dr. sc. Tvrtko Zebec recenziju. Instrumentalne skladbe izveli su Dorijan Polonijo i Ivo Zlatko Volarić, a vokalne - dvije generacije vrbenskih kanturic.   
Fotografije u knjizi su iz arhive TZO Vrbnik, otočnih fotografa Luke Tabaka i Srđana Hulaka, Željke Kovačević te privatnih vrbničkih albuma te je sastavni dio projekta susjedstva Vrbnik i programskog pravca 27 susjedstava, Rijeke 2020 – Europske prijestolnice kulture. Realizaciju su omogućili Ministarstvo kulture i medija RH, Primorsko-goranska županija, Grad Rijeka, Rijeka 2020, Općina Vrbnik i Turistička zajednica Općine Vrbnik.

Knjiga „Obrni kolo!“ namijenjena je svima zinteresiranima, a najkorisnija će svakako biti vrbenskim *sopčićima* koji su naučili svirati *tenku* i *debelu* *sopelu* u **Školi sopena** pokrenutoj u okviru programa ***Dnevnog boravka Susjedstva Vrbnik*** kroz protekle dvije godine, a upravo pod vodstvom Nikole Kovačića.   
Ženski dio ekipe vrbničkih čuvara glazbene baštine čine ***Vrbenske kanturice***, koje se također predstavljaju u virtualnom programu susjedstva Vrbnik.

**U utorak virtualno putevima glagoljice**

**U utorak, 13. travnja virtualni dani susjedstva Vrbnik na Facebook događanju** [**Obrni kolo!**](https://www.facebook.com/events/281959340093939/) **nastavljaju se programom koji publiku vode putevima glagoljice.**

Da Vrbnik glagolja od srednjeg vijeka sve do danas i da je glagoljica i dalje živa, pokazat će kroz program **Vrbnik glagolja** koji se već godinama ostvaruje u suradnji Vrbničkog kulturnog društva Frankopan, Katedre čakavskog sabora Kornić, Turističke zajednice Općine Vrbnik i Osnovne škole „Fran Krsto Frankopan“. Održavaju se ljetne škole glagoljice, kreativne radionice, izložbe, predavanja, projekcije, sajam baštine. Okupljaju se djeca i mladi, stručnjaci za glagoljicu, entuzijasti i kreativci, a sve s ciljem čuvanja i popularizacije bogate glagoljaške baštine, poučavanja i stvaranja.

Naime,Vrbnik je po broju sačuvanih glagoljskih rukopisa, tiskanih knjiga i kamenih glagoljskih rukopisa definitivno prvak na ovim prostorima, stoga ni ne čudi da ga često nazivaju glagoljaškim središtem što Vrbenčane čini izuzetno ponosnim. Nositelji glagoljaštava u srednjem vijeku bili su popovi glagoljaši, a glagoljaška produkcija cvjeta u vrijeme knezova Krčkih Frankopana koji su na hrvatskom jeziku i glagoljici dali zapisati i Vrbnički statut.

Putevi glagoljaške pismenosti povezali su ih i sa bugarskim susjedstvom **Nova Kultura Fondacija** iz Sofije i voditeljicom **Marianom Assenovom**. Tim Susjedstva Vrbnik bio je pozvan na njihov **Goatmilk festival** u Beloj Rečki gdje su razotkrili nove zajedničke poveznice u spektru neočekivanog spoja glazbe, umjetnosti, tradicije i gastronomije.

Zbog epidemioloških prilika članovi bugarskog tima nažalost nisu posjetili Vrbnik, ali poziv ostaje za neka bolja vremena.

**Predstavljanje velike stvaralačke snage Vrbnika u srijedu**

**Srijeda, 14. travnja dan je rezerviran za program Vrbnik Art, u kojem se na Facebook događanju** [**Obrni kolo!**](https://www.facebook.com/events/281959340093939/) **predstavljaju vrbničke umjetnice koje su velika stvaralačka snaga, dosad možda nedovoljno vidljiva i predstavljena.** Stoga su okupljene kako bi postale pokretačice jedne nove platforme za umjetničko djelovanje i stvaranje u lokalnoj zajednici, ali i šire. To su **Miriam Volarić**, **Nika Polonijo**, **Lucija Ostrogović** i **Zvijezdana Depikolzvane**.

U normalnim okolnostima trebao je biti održan višednevni umjetnički festival na koji bi umjetnice pozvale i svoje prijatelje umjetnike i kreativce da ulice i trgove kamenog grada ispune svojim stvaralaštvom. Također je trebala biti održana i radionica za djecu grataž tehnikom pod stručnim vodstvom **Kristine Volarić i Mariane Assenove** te prikazana izložba dječjih radova.

U izmijenjenim epidemiološkim prilikama u **mini online izložbi** **Glagoljarnici** umjetnice će otvoriti bogatu riznicu glagoljaške baštine i predstaviti radove inspirirane glagoljicom, tragovima prošlosti i bodulskim okruženjem, ali u nekim novim izazovima virtualnog svijeta.

**Ovakvi se programi trebaju nastaviti**

Kao i u svim ostalim susjedstvima i susjedstvo Vrbnik je u svom programu obrađivalo teme od lokalnog značaja i teme koje počivaju na njihovim lokalnim specifičnostima.

*- I oni su kao i svi ostali kroz projekt Europske prijestolnice kulture dobili jednu novu platformu kako bi njihovi programi dobili na boljoj vidljivosti i nadam se kako će se programi zajednice nastaviti i u budućnosti razvijati, uz pomoć Grada Rijeke i Primorsko-goranske županije*, naglasila je voditeljica programa 27 susjedstava Europske prijestolnice kulture **Branka Cvjetičanin**.

Na predstavljanju je bila i **Sonja Šišić**, pročelnica Upravnog odjela za kulturu, sport i tehničku kulturu PGŽ koja je još jednom potvrdila kako je Primorsko-goranska županija podržala programski pravac 27 susjedstava upravo iz razloga kako bi brojna mjesta i gradovi mogli pokazati svo bogatstvo svoje tradicijske baštine i kulture.

*- Svi su oni u projekt ušli s puno entuzijazma, programe su često razvijali i na programima koje su provodili ranije, a kroz EPK osmislili su i neke nove koji će se, sigurna sam, nastaviti razvijati i provoditi i u budućnosti.*

Dodajmo, na predstavljanju programa susjedstva Vrbnik članice tima preuzele su i vremensku kapsulu 27 susjedstava, koja će se u sklopu završnice EPK programa do kraja travnja pohraniti na sto godina, s porukama svih 27 susjedstava za neke buduće generacije.

Nositelji inicijative susjedstva Vrbnik su **Turistička zajednica Općine Vrbnik** - **Sanja Polonijo**, **Dina Valković**, **Elizabeta Jurešić** i **Meri Lukarić**, a partneri programa su **Primorsko-goranska županija**, **Općina Vrbnik**, **PZ Gospoja**, **Gospoja ugostiteljstvo**, **Kuća vina Ivan Katunar**, **Vinarija Šipun**, **UiT Nada**, **PZ Vrbnik**, **Vinarija Katunar**, **Konoba Luce** i **Pekara Vrbnik**.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42